“हां ! सूबेदारा दे जागता दा जागत ज’ड़ा कलवंती चा होआ हा ! म्हाड़ी कलवंती कन्ने ब’रा-क कट्‌टने मगरा सूबेदारा दे जागता गी इक होर कलवंती मिली गेई...फ्ही इक होर...ते फ्ही इक होर। ते आखर उस डिरगे जने ने कलवंतियें कोला तंग पेइयै शराबा दी बोतली गी मूंह् लाई लैता। ते दिनें-रातीं शराब पी-पी उन्न अपना पित्ता फूकी लैता। बचैरा किन्ना बनदा-तनदा जोआन हा...पर ज़िसलै ओह् मोआ तां सुक्कियै तीला होई गेदा हा...ते मोआ बी ओह् कुत्ते दी मौती।” पैह्‌ले बारी बुड़ढे दे मुंहादरे उप्पर मुस्कान नेईं आई, ते मुस्काना थाह्‌र ओह्‌दियें चुन्नियें अक्खियें च अत्थरू लिशकन लगी पे।